钦定古今图书集成/明伦汇编/氏族典/第053卷 > 韦挺
## 钦定古今图书集成/明伦汇编/氏族典/第053卷 > 韦挺

按《唐书韦挺传》：“挺，京兆万年人。少与隐太子善。高祖
平京师，署陇西公府祭酒，累迁太子左卫骠骑，检校
左卫率。武德七年，或言太子与宫臣谋逆，又庆州刺
史杨文干坐大逆诛，辞连东宫，帝专责宫臣，由是挺
流越嶲。未几，召拜主爵郎中。贞观初，王珪数荐之，迁
尚书右丞，历吏部黄门侍郎，拜御史大夫扶阳县男”，
复为黄门侍郎，兼魏王泰府事。改太常卿。帝将讨辽
东，择主饷运者，马周言“挺才任麤使”，帝谓然，即诏河
北列州皆取挺节度，许以便宜。挺遣燕州司马王安
德行渠作漕舻转粮，自桑干水抵卢思台，渠塞不可
通。帝诏繁畤令韦怀质驰按，怀质还，劾“挺在幽州日
置酒弗忧职。”帝怒，遣将作少监李道裕代之，敕治书
侍御史唐临驰传械挺赴洛阳，废为民，使白衣从。帝
破盖牟城，诏挺将兵镇守。时挺以失职，内不平，作书
谢所善公孙常，常以它事系，投缳死。索橐中得挺书，
言所屯危蹙，意怨望。贬象州刺史，岁馀卒。